Lecția 89 – Petru îl reneagă pe Isus
În timpul ultimei cine cu apostolii, Isus le-a spus: „În noaptea aceasta, toți mă veți părăsi”. Atunci Petru a zis: „Eu nu voi face asta! Chiar dacă toți ceilalți te vor părăsi, eu niciodată nu te voi părăsi!”. Dar Isus i-a spus lui Petru: „Înainte să cânte cocoșul, vei spune de trei ori că nu mă cunoști”.
Când soldații l-au dus pe Isus la casa lui Caiafa, majoritatea apostolilor au fugit. Doi dintre ei însă l-au urmat cu mulțimea. Unul dintre aceștia era Petru. El a intrat în curtea casei lui Caiafa și a mers lângă foc ca să se încălzească. La lumina focului, o slujitoare s-a uitat la fața lui Petru și a zis: „Te cunosc! Erai cu Isus!”.
Petru a zis: „Nu-i adevărat! Nu știu despre ce vorbești”. El s-a îndreptat apoi spre poartă. Dar, nu după mult timp, l-a văzut o altă slujitoare și le-a spus celor din jur: „Bărbatul acesta era cu Isus!”. Petru a răspuns din nou: „Nici măcar nu-l cunosc pe Isus!”. Un bărbat a spus: „Ești unul dintre ei! Îmi dau seama după cum vorbești că ești din Galileea, la fel ca Isus”. Dar Petru a jurat: „Nu-l cunosc!”.
În acel moment, a cântat cocoșul. Isus s-a întors spre Petru și l-a privit. Petru și-a amintit cuvintele lui Isus, a ieșit afară și a plâns amarnic.
În tot acest timp, Sanhedrinul s-a adunat în casa lui Caiafa pentru a-l judeca pe Isus. Ei hotărâseră deja să-l ucidă pe Isus, iar acum căutau un motiv. Dar nu găseau nimic împotriva lui. În cele din urmă, Caiafa l-a întrebat pe Isus: „Ești tu Fiul lui Dumnezeu?”. Isus a spus: „Da”. Atunci Caiafa a zis: „Nu avem nevoie de alte dovezi: a blasfemiat!”. Membrii Sanhedrinului au fost de acord: „Acest om trebuie să moară”. Ei l-au pălmuit pe Isus, l-au scuipat, i-au acoperit ochii și l-au lovit, în timp ce îi ziceau: „Dacă ești profet, spune cine te-a lovit!”.
Când s-a făcut dimineață, l-au dus pe Isus în sala Sanhedrinului și l-au întrebat din nou: „Ești tu Fiul lui Dumnezeu?”. Isus a răspuns: „Voi înșivă spuneți că sunt”. L-au condamnat pentru blasfemie și l-au dus la palatul guvernatorului roman Ponțiu Pilat. Ce s-a întâmplat după aceea? Vom afla în continuare.
Text generic pe pagina 208
„Iată că vine ceasul... când vă veți risipi, fiecare la casa lui, și mă veți lăsa singur. Dar nu sunt singur, pentru că Tatăl este cu mine.” (Ioan 16 cu 32)
(Începutul chenarului) Întrebări: Ce s-a întâmplat în curtea casei lui Caiafa? Pentru ce motiv a fost condamnat la moarte Isus?
Referințe: Matei 26 cu 31 la 35, 57 la capitolul 27 cu 2; Marcu 14 cu 27 la 31, 53 la capitolul 15 cu 1; Luca 22 cu 55 la 71; Ioan 13 cu 36 la 38; 18 cu 15 la 18, 25 la 28 (Sfârșitul chenarului)
Sfârșitul lecției.